Kaalvoet klonkieKaalvoet klonkie deur Elizabeth Kendall Verflenterde kaalvoet klonkie Wat groente verkoop in die reën, Met jou lelike skurwe tone En jou lendelam hoepelbeen, Jy kom met jou venterliedjie Deur die mistige Kaapse straat En helder sing jy die woorde Op jou eie koddige maat: Lekka, lekka ywe, Laat die ghantang nader skywe! Tamaties en ywe vars van die Strand En baie kiri slam by die hys se kant! Jy kom uit ‘n deel van Kanaldorp Waar die dienders gewapend moet gaan En die weerlig van ‘n skeermeslem In ‘n donker hoek neer mag slaan. Miskien kon jy “Bismillah” sê Vanmôre, omdat in die kas Wat dae lank so leeg moet bly, Daar weer ’n broodjie was? Of dink jy aan Nuwejaar As die troepe deur Waalstraat stroom Van de Bo-Kaap na die Onder-Kaap Langs die stomp van die Slaweboom? Is dit wat jou so laat bokspring En dans op jou hoepelbeen, Verflenterde kaalvoet klonkie, As jy groete verkoop in die reën? En hou van die vrolike klanke Waarmee jy die winter tart. Sing jy hierdie ligte deuntjie Bo ‘n somberte in jou hart? En as jy óp na die Boereplein Met jou boepens-mandjie gaan, Dan trek jou parmantige liedjie Deur die strate agter jou aan: Lekka, lekka ywe, Laat die ghantang nader skywe! Tamaties en ywe vars van die Strand En baie kiri slam by die hys se kant!